  Виталий Пронин Шаерамы ортчылӥсь Гурт шудонъёс дыръя кужмо спортсменъёс соку ик син шоры йӧто. Иван Калинин пичи мугоро ке но, солэсь кышкало гира ӝуткасьёс. Секталазыя 60 килограммозь спортсменъёс пӧлын со 23 пол рекорд пуктӥз. Сизьым пол пыриськиз Россиысь Гурт шудонъёсы, ньылетӥ интылэсь улӥе ӧз лэзиськылы. Нош 2006-тӥ но 2008-тӥ аръёсы Дуннелэн чемпионэз луиз. Туэ гужем пумын Москвае вуылӥз, Россиысь гира ӝуткасьёс пӧлын куинетӥ интые потӥз. Дано спортсмен та вакытэ Вотка ёросысь Новый каргуртын улэ.     Пинал мылкыд- Пичи дыры Вавож ёросысь Бадӟым Можга гуртын ортчиз. Семьямы бадӟым вал - сизьым пинал, мон берпуметӥез. Анай-атае колхозын ужамын.  Анаймы курег гидын тыршиз. Пичи дыръямы ми но сьӧраз калъяськылӥмы. Туж тунсыко потылӥз курегъёслэн коткамзы но атасъёслэн чоръямзы.Пичигес гуртамы школамы 8 классъем сяна ӧй вал, отӥяз тодон-валан люканы артысь гуртэ ветлоно. Нуналлы быдэ бертылон, интернатын улон пиосты пичи но ӧз гочатылы. Соин, лэся, тросэз пиналъёс училищеосты бырйылӥзы. Одӥг ареслы бадӟым пиос Киров улосысь Аркуль посёлокысь речной училищеын дышетскизы.Кин со рулевой моторист яке машинист? Кылэм-адӟеммы но ӧй вал, одӥгзэ умой валамы: бадӟым шуръёс вылын теплоходэн уяно. Студентъёсты сюдозы, дӥсялозы шуыса тодэммы бере ми но та удыслы гочамы. Озьы 8-тӥ классын дышетскыкумы, тулыс каникулъёс дыръя, куинь кузя пиосын Киров палъёсы документ сётыны ветлӥмы. Тодмотэм интыын милемлы туж кельшиз, нош сӥзьылаз студентъёс луимы.Речной училищеын дышетскон арысь аре тунсыкогес потӥз. Тодон-валан но капчиен люкамы. Школаын дыръя физкультурая урокъёсты туж гажамы. Училищеын но Удмуртиысь пиос котькинлэсь шаплы бызьылӥзы, турникын ӝуткаськизы. Машинистлэсь, рулевой мотористлэсь дипломзэ басьтэме бере ужаны ыстӥзы Ярославль улосысь Углич городэ. Озьы нуналлы быдэ теплоходэн ворттылӥ. Кама, Волга, Ватка, Ока шуръёслэсь ӧръёссэс, вуберган интыоссэс вить чиньымес кадь тодӥмы. Нош пичи дыръя пыдесозь шур но туж паськыт потылӥз. Гурт котырамы тыро-пыдо жомбылляськон интыос ӧй вал, озьы ке но уянлэсь ӧй кышка. Соин, лэся, ву тулкымъёс йырме ӧз поромытэ. Шуръёсты воштӥз кунгож - Дышетсконме йылпумъяме бере куаш-куаш ужаны дасяськи - ӧз кылды. Аресэ тырмемын шуыса, армие кысканы ӧдъязы. Ас поннам малпай: шурен герӟаськем профессие вань бере, морфлотэ басьтозы. Янгышаськем. Пиосты басьтыны лыктэм сержантъёс мон шоры ӧз но учке: оло мугоры пичигес потӥз, оло эшъёсы пӧлысь ӧй адскы (серекъя). Каланча ӝужда эшъёсмес сьӧразы нуизы, нош ми, пичиосызгес, кылимы. Военкоматын ужасьёс буйгатӥзы: тӥ но умой интые шедёды. Верам кылзы зэмаз, милемыз кунгожез утёнэ басьтӥзы. Пограничникъёс ог-огзэс гажазы, дедовщина шуон сярысь ӧм но тодылэ. Ваньмон дыръя мугорме кыдатон сярысь сюлмаськи. Котькинлэсь трос турникын ӝуткаськылӥ - 51 пол. Соин гинэ ӧз окмы, нюръяськонэ, мыжгаськонэ но штанга ӝутканэ гожтӥськи. Жаляса верано, подразделениос куспын ӵошатсконъёс ортчымтэен, быгатонлыкъёсме нокинлы возьматытэк ик кыли. Кык ар сурон сапег нуллэме бере выльысь Ярославль палъёсы вамыштӥ. Нырысьсэ мынӥ - медален бертӥ- 21 ар пӧртэм теплоходъёсын ужай. Груз нуллӥмы, пассажиръёсты ворттылытӥмы. Рейсэ потэмлэсь азьло котьмае рос-прос эскериськомы вал, ярам коть, тӥяськон яке шудтэм учыръёс ӧз кылдылэ. Спортэн эшъяськонме азьланьтӥ: армреслинг, штанга. Шур вылын но, музъем вылын но тренировкаос ортчытъяй. Ваньмон дыръям спортзалэ кожай на. Спортэн тунсыкъяськемме Ярославль улосысь гира ӝуткасьёслэн тренерзы синйылтэм. Капчи мугоро спортсменъёсмы уг тырмо шуыса, дораз ӧтиз. Нырысь куалектӥ вал, одӥг пол но корт «грушаосын» эшъяськеме ӧвӧл, нош татын ке Ярославль улослэн ӵошатсконаз ӧтё. Кык-куинь арня куспын йыры ик пилиське вал, тыро-пыдо дасяськыны выронъям суй кужыме быриз кожай ни вал. Тренере котькуд вамышме эскериз, тэк пукыкуд но, йырдэ ужаты, шуылӥз. Верамзэ пелям поныны тырши.Удалтӥз, нырысетӥ ӵошатсконысь ик туй медален бертӥ. Вормонэлы золгес шумпотӥз кадь тренере. 24 килограммъем гираосты соку 10 пол сяна ӧй ӝутка, нош кӧня данэз вал. Отӥяз мон борды сэзьгес ӝабырскизы, тренеръёс дышетӥзы кужмогес но чидасьгес луыны. Тыршеме токма ӧз луы, пудъем гираосты, шудонъёсты сямен, ӝутканы ӧдъяй. Ярославль улосысь спортсменъёслэсь рекордъёссэс выльдылӥ. Гираосты соос 30 пол ӝутказы ке, мон - 60 пол.Кыдёкысь шаерын умой, нош вордскем палъёс йырысь уг тӧлӟо. Кызё аръёс пала сьӧрлон тыршеме бере вордскем палъёсам бертоно кариськи. Вылаз ик, Сарапул портысь кивалтӥсьёс монэ спортсмен шуыса ӟеч тодо вылэм. Удмуртиын умой пумитазы. Спортысь вормонъёсы но ялан люкаськизы.Со дырысен трос аръёс ортчизы ке но, одӥгзэ туннэ но жалясько - укыр бер зэмос спортэ выжи. Туннэ нуналозь спортъя мастерлэсь куронзэ гинэ быдэстӥ, сое но ветеранъёс пӧлы шедеме бере. Угось та амал секытъёс пӧлы пыре, 35 арессэс ортчемъёс пересь лыдъясько ни.Сарапулын 2 ар гинэ ужаны кылдӥз, озьы ке но быдэс Россилы тодмо луи. Со вакытэ ик нырысьсэ пыриськи шаерамы ортчись Гурт шудонъёсы. Тодам на Якшур-Бӧдья черкогуртэ ветлэме. Палэнысь вуэм адями, удмурт Олимпиадалэсь радлыксэ валатэк, рекорд пуктӥ кожай. Гираосты 81 пол ӝутӥ но лябӟытски, эшъёсме трослы азьпалтӥ кожаса, кортъёсме куштӥ. Аслам кужыме но, дыры но трос кылемын вал. Но мынэсьтым гира куштэмме возьмаса пукем Шаркан ёросысь Сергей Вахрушев. Вань спортсменъёслэсь лыдпуссэс тодӥсь мурт, аслэсьтыз берпум кужымзэ сётӥз монэ вормон понна, гираоссэ 82 пол ӝутӥз. Озьы мон зарниме азвесен воштӥ.Аръёс ортчыса, ӵошатсконлэсь радлыксэ воштӥзы. Та вакытэ кужмо спортсменъёс нимаз группаен вожвылъясько, ваньмыз бере. Озьы ик Россиысь Гурт шудонъёсын но. Одӥг пӧртэмлыкез: Удмуртиын спортсменлэсь дась луэмзэ лыдэ басьто но луонлык сёто 24 яке 32 килограммъем гираосты ӝутканы, нош Россиысь Гурт шудонъёсын - 32 килограммъемзэ гинэ. Шаерысьтымы батыръёс - Пичи Пурга ёросысь Андрей Липин но Николай Семёнов, Можгаысь Андрей Якимов, Балезиноысь Тимофей Шатров, Сюмсиысь Валера Жуков, Дэри ёросысь Николай Мамонтов - дышемын секытлы, трос аръёс ӵоже Россиысь кужмоез команда луиськомы. Милесьтым ваньмыз кышкало. Вормонлэн мыд-мыд палъёсыз- Удмуртилэсь данзэ утем сяна, куд-ог дыръя Россия понна кыл кутоно луэ. Тодам возисько 2008-тӥ арын Италие вуылэммес. Дуннеысь ӵошатсконэ Удмуртиысь куинь кузя мынӥськомы: мон, Пичи Пурга ёросысь Андрей Липин но Юкаменск ёросысь суй кужымзэ (армреслинг) мертась Мария Шутова. Кунгож вамен выжыкумы, нылашмес дораз ыстӥзы. 20 арессэс тырмытэм муртъёс, пе, паспорт воштон сярысь сюлмаськыны кулэ, нош Маша вунэтэм. Россиысь тужгес кужмоез нылаш дуннеысь ӵошатсконэ зарни медаль понна мынэ вал. Трос сюлвориз ке но, юрттӥсьёс ӧз шеде. Со понна эшмылы ми дурбасьтэммес возьматӥм. Андрей но, мон но выль рекордъёс пуктӥмы, быдэн зарни но азвесь медальёс басьтӥмы.Дуннелэсь чемпионъёссэ крезьгурен пумиталозы кожамы - янгышаськеммы. Кин тодэ, оло, пурга эшме ёросазы золгес данъязы, нош монэ - кылэм-адӟем но ӧз каре кадь. Огезлы коть тау шуисько, Вотка ёросысь ӟеч адямиос кунгож сьӧры вуылыны юрттӥзы. Уд но оске, ӵошатсконысь узырмыса бертӥ кожаса, адямиос мон шоры мукет синмын учкыны кутскизы. Ма ватонэз, медаль понна пичильтык конверт сётӥзы. Мон сое пӧсяса поттэм уждунэн лыдъясько. Конверт шуонлэсь дуногес асьсэос медальёс. Дуннеысь чемпион ке но, йырме урдыса, уг ветлӥськы, улон сэреге но адямиослэсь пӧртэм ӧвӧл. Машинае но ӧвӧл.Удмуртъёслэн ческыт сиёнзы - вожъяськон. Тросэз малпало, вераны луонтэм узырми шуыса, нош медаль дорозь кыстӥськон понна кӧня пӧсясько, уг адӟо. Капчи кожало ке, пудъем гираосты ӝуткаса, мед утчалозы. Мукет шугъяськонъёс но пумиськыло. Гира ӝуткасьёслэн Россиысь ӵошатсконъёссы арлы кык пол яке солэсь но ӵемгес луо. Таӵе вожвылъяськонъёсын 8 пол рекорд пуктӥ. Тазалыке вань дыръя, амалы ке луысал, одӥгзэ ужрадэз но ӧй кельтысал. ӵем дыръя пыкъет пуктӥсьёс шедё. Али гинэ соревнованиосысь вуиз, нош ик-а, мар-а мыныны дасяське шуыса паймытӥсько.Кивалтӥсьёсты валаны луэ, кошкыкум мон интые ужась шедьтоно уго. Ужан удысъя спартакиадаосы асьсэос лэзёзы, нош Россиысь Гурт шудонъёсы мыныны дасяськыку, сюлворемез витё. Ярано коть, тодмое ужа Удмуртиысь Правительствоын, шуг-секытъёсысь потыны юрттэ. Ужан интыям жингыртэ ке, кивалтӥсьёсмы соку ик бызьылӥсь луо, ӵошатсконъёсы но асьсэос мыныны косо, кожалод.Куд-ог адямиос гира ӝутканэз шудон кожало. Мон озьы ӧй верасал. Котькуд ӵошатсконысь жугем мурт кадь бертӥсько. Нуналлы быдэ мугорез кыдатытэк, кыдёке уд мыны. Тросэз эшъёсы асьсэ хозяйствоосазы уло, юртъер котыразы берган, пудозэс сюдон сямен суй кужымзэс, чиданлыксэс ведра-карнанъёсын кыдато. Мынам сыӵе луонлыке ӧвӧл бере, нуналлы быдэ спортзалэ кожано луэ. Школаын дышетскыкум, куасэн зол бызьылӥ, та вакытэ выльысь егит дырме тодам вайыны малпай. Коньдонме жалятэк, дуно куас басьтӥ. ӝоген шаерамы ортчись Гурт тол шудонъёсы но пырисько - полиатлонэ.Котькуд ӵошатсконысь жуммыса вуисько, спортэн эшъяськонме аналто, шуисько. Нунал-кык ортче ке, мылкыд нош ик буйга. Сюлэмме йыръё лушкем малпанъёс - спортъя мастерлэсь куронзэ быдэстоно. Россиысь Гурт шудонъёсы яке ужан удысъя спартакиадаосы ветлыса, мастерлэсь куронзэ трослы ортчисько, нош документъёс сётыны малы ке уг дырто. Туэ гужем но кык ужрадысь медальёсын бертӥ вал. Ярано коть, Балезино ёросысь Тимофей Шатровлы удалтӥз, солы мастер ним сётӥзы, монэ витьыны косӥзы на. Озьы бере, тросгес кужым люкано на. Сюлэм бӧрдон- Чорыг мур интыез яратэ шуо, токма шат шуръёс вылын 21 ар уяй. Пӧртэм интыосы вуылыса, валай: вордскем палъёсын ӟечгес. Сарапулысь портын кык ар ужай но улон сюрес монэ чылкак мукет ӧре выжтӥз - Вотка ёросысь Новый посёлоке. Ужан интыысьтым кивалтӥсьёс отчы корка сётӥзы. Тодмотэм интыын нырысь ӧз кельшы, кузпалы но пумитъяськиз. Котьмалы дышоно вылэм, табере татысь улляса но ум кошке: шыпыт, чылкыт омыр, бадӟым нюлэс, Кам шур. Юртмы вӧзынгес ик спортъя школа, хоккеен шудон инты.Новый посёлок Чайковский городлы матын. Тросэз адямиосмы нуналлы быдэ отчы ужаны ветло. Мынэсьтым ужтэк пукемме СИБУР огазеяськонысь кивалтӥсьёс тодӥллям. Спортэн ӧй эшъяськысал ке, оло, ужаны ӧтисьёс ӧй луысалзы. ӵектэм удыссы капчи ӧвӧл, тыро вагонъёсыз гумыосын итылоно яке 60, 80, 90 тоннаем цистернаосыз бушатоно. Поезд пумозь вуытозь, тыбыръёс чиданы луонтэм жадё. Кык нунал ужаськомы, кык шутэтскиськомы ке но, тросэз воргоронъёс, секытлы чидатэк, ужысь пегӟо. Нош мон   жадемме спортзалын веськатылӥ.1996-тӥ-1997-тӥ аръёсы посёлокысь пиналъёсты, мылкыд карись воргоронъёсты  дышетон борды басьтӥськи. Уже кельше вал, пичильтык коньдонэн юрттӥзы. Вотка ёрослэсь данзэ Гурт шудонъёсын но пиналъёс пӧлын ортчись Президент ӵошатсконъёсын умой утьылӥмы. Одӥг пол но медальёстэк ӧм бертылэ, нош Александр Тихомиров республикалэн чемпионэз луиз. Но Новый посёлокысь спортшколаын выль сямен ужаны косӥзы. Вань кружокъёсты, пе, коньдонэн кароно, тренерлы уждун отысь мыноз.Гира ӝутканэ, армреслинге сотэк но трос калык ӧз люкаськылы. Выль дышетскон ар азьын 40-50 адями луэ ке, толэзь-кык ортчыса, ӝыныез тӧлӟе. Коньдонэн каремзы бере эшшо адямиосы кулэсмизы. Куд-ог тренеръёс, уждун басьтымтэысьтызы, пегӟысалзы ни, нош мынам озьы кошкеме уг луы, коньдонтэк ужасько. Пиналъёс но гурт калык ветлэ бере, котькудӥзлы визь-кенеш сётыны тыршисько. Спортысь та амалъёсыз азинтон вылысь аслэсьтым коньдонме но уг жаляськы. Туэ тулыс гинэ 40 сюрс манет тыр кортъёс басьтӥ - 4, 6, 8 килограммъем гираос, гантельёс.Спортэз азинтон шаерамы умой радъямын шуыны туртто ке но, туала егитъёс понна сюлэм висе. Компьютер я телевизор дорысь ӧй ик кошкылысалзы. Пиналъёслэсь мылкыдзэс бурдъяллязы дунтэм кружокъёс, нош табере... Тренеръёс но жаль пото, куд-ог дыръя соослы пичильтык уждун висъяны жаляло. Собере паймиськомы, малы кужмо спортсменъёс, тренеръёс бускельёсмы доры выжо. Тани асме ик верано ке, 15 ар пала шаермылэсь данзэ утисько Россиысь Гурт шудонъёсын. Та дыр ӵоже коньдонэн юрттэт ваньзэ-ӧвӧлзэ 15 сюрс манет пала гинэ висъязы, нош мукет улосъёсын одӥг медаль понна сомында сёто. Спортсменъёсты гажамтэысь пиналъёслэн но спортзалъёсы кожамзы уг поты. Туала егитъёс ваньзэ уксёен мертало. Чорыгась чорыгасьлэсь кыдёке уг пегӟы- Кузпалэным кызё ар пала улӥськомы ни. Костя пимы армие мыныны дасяське, Юля нылмы школае ветлэ, крезьгурез валаны дышетске. Калыклэсь тузӥ но, начар но ум улӥське кадь. Cемьяез сюдон понна трос бызьылоно, тыршоно луэ. Кузпалы вуриськисьын ужаз, али гуртын пуке. Ваньмон дыръям киужен вырисько. Йылсо арбериосты кузьманы уг лэзё ке но, вань тодмоосылы, ӵыжы-выжыосылы ас лэсьтэм пуртъёсме кузьмасько. Куашкам гурт бервылъёстӥ ортчыны кылдэ ке, сыномыны кутскем, тӥяськем пуртъёсты шедьтыса сьӧрам кутӥсько. Шерыса, выльдыса соослы кыкетӥ улон кузьмасько.Сад-бакчамы вань. Будэтэм емышмы быдэс арлы тырме. Узы-боры, губи бичан вакыт вуэ ке, ваньзэ куштыса, нюлэскы пегӟисько. Уд но оске, туэ гужем 40 литр узы бичай. Кынтӥмы, варення-компотъёс лэсьтӥмы, вузаны но кылиз. Туж яратӥсько чорыганы. Теплоходын ужан вакытам гуртысь пегӟисько вал. Малпаськоды визнаса пукон - капчи уж? Татын но спортэн эшъяськем кулэ, ӧжытак кӧлэме кылид ке, зыгатӥсь чорыгед ныр ултӥд пегӟоз. Чиданлык кыда. Пие но ачим выжые мынэм, лэся. 6 арес дыръяз пимес ыштӥмы, нош со эшеныз чорыганы ветлэм. Гуртозь бертыны  ӟигарзы тырмымтэен, бускельёслэн пуны каразы пырыса, умме усиллям. Кыкназы азьысь 10 килограмм чорыг кутӥллям, ушъям интые, тышкаськоно луиськиз.Сизьыметӥ пинал, сизьым шуретӥ уямын, сизьым пол Россиысь Гурт шудонъёсы пыриськемын... Кинлы кызьы, нош мыным та лыдпус туж кельше.  